CELEX: 62010CN0576
Language: sk
Date: 2010-12-09 00:00:00
Title: Vec C-576/10: Žaloba podaná 9. decembra 2010 — Európska komisia/Holandské kráľovstvo

19.2.2011   
            
            
               SK
            
            
               Úradný vestník Európskej únie
            
            
               C 55/19
            
         Žaloba podaná 9. decembra 2010 — Európska komisia/Holandské kráľovstvo
   (Vec C-576/10)
   2011/C 55/34
   Jazyk konania: holandčina
   
      Účastníci konania
   
   
      Žalobkyňa: Európska komisia (v zastúpení: M. van Beek a C. Zadra, splnomocnení zástupcovia)
   
      Žalovaný: Holandské kráľovstvo
   
      Návrhy žalobkyne
   
   
               —
            
            
               určiť, že Holandské kráľovstvo si tým, že porušilo právo Európskej únie v oblasti zadávania verejných zákaziek a najmä smernicu 2004/18/ES (1) v súvislosti s verejnou koncesiou na práce, ktorú zadala obec Eindhoven, nesplnilo povinnosti, ktoré mu vyplývajú z článku 2 a hlavy III smernice 2004/18/ES,
            
         
               —
            
            
               zaviazať Holandské kráľovstvo na náhradu trov konania.
            
         
      Žalobné dôvody a hlavné tvrdenia
   
   Podľa názoru Komisie je dohoda o kooperácii, ktorú 11. júna 2007 uzavrela obec Eindhoven so spoločnosťou Hurks Bouw en Vastgoed B.V., verejnou koncesiou na práce v zmysle článku 1 ods. 3 smernice 2004/18/ES.
   Keďže odhadovaná hodnota verejnej koncesie na práce presahuje uplatniteľnú hraničnú hodnotu, musela byť vypísaná podľa smernice 2004/18/ES a najmä podľa jej článku 2 a hlavy III. Navyše by sa podľa článkov 63 až 65 smernice 2004/18/ES museli zverejniť všetky verejné zákazky na práce zadané spoločnosti Hurks Bouw en Vastgoed B.V., ktoré presahujú hraničnú hodnotu.
   Zo skutočnosti, že obec Eindhoven na spornú verejnú koncesiu na práce zadanú spoločnosti Hurks Bouw en Vastgoed B.V. neuplatnila smernicu 2004/18/ES a najmä jej článok 2 a hlavu III Komisia dospela k záveru, že došlo k porušeniu smernice.
   Komisia po tom všetkom dospela k záveru, že Holandské kráľovstvo si v súvislosti s verejnou koncesiou na práce, ktorú zadala obec Eindhoven, nesplnilo povinnosti, ktoré mu vyplývajú z práva Európskej únie v oblasti zadávania verejných zákaziek a najmä z článku 2 a hlavy III smernice 2004/18/ES.
   
      (1)  Smernica Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (Ú. v. EÚ L 134, s. 114; Mim. vyd. 06/007, s. 132).